A-Z-A-M

Aksara Azam tunasnya di hati,

Dianyam kemas sekian hari,

Baharu anggota mulakan aksi,

Mengikut laluan di peta strategi.

Siap siaga pelan tindakan,

Di atas kertas indah lakaran,

Segala usaha padu dihimpunkan,

Biar munasabah matlamat sasaran.

Mana yang cicir di musim lalu,

Eloklah dilihat satu persatu,

Usah dibiarkan tinggal begitu,

Kian bertambah beban di bahu.

Sudah lengkap tilik dan tuju,

Mulakan cermat tindak dan laku,

Usah ditangguh mana dahulu,

Momen berdetik tiada menunggu.

Azam dinukil penuhi harapan,

Usaha tawakal jadikan pegangan,

Bukan semua mampu dizahirkan,

Namun iltizam kekal ditingkatkan.

Demikian aksara jadi bualan,

Setiap langkah awal perjalanan,

Semua insan perlu perancangan,

Segala kejadian ketentuan Tuhan.

Nurimas SN

Pinggir Disember 2023